Και όμως κινείται

Η φράση Και όμως κινείται (Ιταλικά: E pur si muove) αποδίδεται στον Ιταλό αστρονόμο, φυσικό και μαθηματικό του 17ου αιώνα Γαλιλαίο Γαλιλέι (1564 - 1642). Σύμφωνα με την παράδοση, τη φράση αυτή την ψιθύρισε μετά τη δίκη του από την Ιερά Εξέταση το 1633, όταν τον ανάγκασαν να αποκηρύξει δημόσια την υποστήριξή του στο ηλιοκεντρικό σύστημα του Κοπέρνικου, δηλαδή την ιδέα ότι η Γη κινείται γύρω από τον Ήλιο και όχι το αντίθετο.

 Ιστορική εγκυρότητα 
Δεν υπάρχουν αποδείξεις ότι ο Γαλιλαίος είπε όντως αυτή τη φράση και δεν αναφέρεται σε καμία πηγή της εποχής. Πρωτοεμφανίζεται σε βιογραφία του 18ου αιώνα, αρκετές δεκαετίες μετά τον θάνατό του, και πιθανόν αποτελεί λαϊκό μύθο ή συμβολική προσθήκη που ενισχύει τον ηρωικό του χαρακτήρα.

Η παλαιότερη βιογραφία του Γαλιλαίου, γραμμένη από τον μαθητή του Βιντσέντζο Βιβιάνι το 1655 - 1656, δεν αναφέρει αυτή τη φράση, και τα αρχεία της δίκης του δεν την αναφέρουν. Μερικοί συγγραφείς λένε ότι θα ήταν απερίσκεπτο εκ μέρους του Γαλιλαίου να είχε πει κάτι τέτοιο μπροστά στην Ιερά Εξέταση.Simons, Jay. "Did Galileo Really Say: "And Yet It Moves"?", Retrieved on 1 January 2014.Hayton, Darin. "Toward a history of "eppur si muove"", Retrieved on 28 May 2017. 

 Σημασία 
Η φράση «Και όμως κινείται» δηλώνει την επιμονή στην αλήθεια, ακόμα κι όταν αυτή αμφισβητείται ή καταπνίγεται από την εξουσία. Ο Γαλιλαίος, ακόμα κι αν αναγκάστηκε να ανακαλέσει τις απόψεις του για να αποφύγει τα βασανιστήρια ή τη θανατική ποινή, πίστευε βαθιά ότι η Γη όντως κινείται, ασχέτως της πίεσης που του ασκούσαν να πει το αντίθετο.

Η φράση έχει γίνει διαχρονικό σύμβολο για την ελευθερία της σκέψης, την αντίσταση στην καταπίεση και την υπεράσπιση της επιστημονικής αλήθειας απέναντι σε δογματικές αρχές.

Σε μια διάλεξη που δόθηκε στο Πανεπιστήμιο Κολούμπια το χειμερινό εξάμηνο του 1909, στο πλαίσιο μιας σειράς αφιερωμένων στον Κάρολο Δαρβίνο και την επιρροή του στην επιστήμη, ο Τζον Ντιούι δήλωσε ότι ο Δαρβίνος «είπε για τα είδη αυτό που είχε πει ο Γαλιλαίος για τη Γη: Και όμως κινείται».J. Dewey, The influence of Darwinism on Philosophy, in The influence of Darwin on Philosophy and Other Essays, H. Holt & Co., New York 1910, rist. Prometheus Books, Ahmerst (N. Y.) 1997, rist. in italiano John Dewey, L'influenza del darwinismo sulla filosofia, Società degli individui, 2007, fascicolo 28, p. 154 (Milano: Franco Angeli, 2007).

Η φράση εξακολουθεί να χρησιμοποιείται, στη δημοσιογραφική και την καθομιλουμένη γλώσσα, για να εκφράσει μια αμφιβολία ή μια εσωτερική βεβαιότητα που αντιστέκεται σε όλες τις διαβεβαιώσεις (ή τους εκφοβισμούς) που παρέχει ο συνομιλητής.Eppur si muove: l'EmDrive, il motore impossibile, in National Geographic. URL consultato il 9 dicembre 2016 (archiviato dall'url originale il 26 novembre 2016).

 Παραπομπές 

Κατηγορία:Φράσεις
Κατηγορία:Επιστήμη
Κατηγορία:Φιλοσοφία
Κατηγορία:Θρησκεία